text: Lluís Llach torna a les llibreries amb la novel·la 'Les dones de la Principal' (Empúries, en català; Seix Barral, en castellà). Després de debutar amb èxit fa dos anys amb 'Memòria d'uns ulls pintats' el cantant retrata ara la nissaga de tres dones coratjoses marcades per un crim misteriós. Maria Roderich (la Vella), Maria Magí (la Senyora) i Maria Costa --àvia, mare i filla-- han regentat al llarg de quasi un segle la Principal, el casal més assenyalat d'un poblet a la comarca vinatera de l'Abadia. Però en la història de la Principal hi ha un punt fosc: l'assassinat del capatàs el 18 de juliol del 1936. La investigació policial destaparà els secrets de la família.
  Lluís Llach (Girona, 1948) va tancar el 2007 quaranta anys d'una carrera artística que el va dur a actuar arreu del món i a assolir èxits discogràfics sense precedents en la cançó catalana. Va debutar com a novel·lista amb l'esplèndida 'Memòria d'uns ulls pintats'.